Kaczyński tilhørte det nasjonalkonservative partiet Lov og rettferdighet, som han grunnla sammen med tvillingbroren Jarosław Kaczyński. Broren har vært statsminister i Polen, og overtok ledelsen i Lov og rettferdighet i 2003. Lech Kaczyński var borgermester i Warszawa fra 2002 til 2005. Kaczyński gjorde seg bemerket internasjonalt med utspill om å gjeninnføre dødsstraff, sin russisk-, tysk- og EU-skeptiske politikk, og ble kritisert for det som en del utenfor Polen oppfattet som en undertrykkende politikk overfor homofile.